## Uredba o unutarnjem ustrojstvu Ministarstva prostornog uređenja, graditeljstva i stanovanja

### NN 65/1999 (25.6.1999.), Uredba o unutarnjem ustrojstvu Ministarstva prostornog uređenja, graditeljstva i stanovanja

# VLADA REPUBLIKE HRVATSKE

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 92/96 i 48/99)
i Uredbe o načelima za unutarnje ustrojstvo i o radnom
vremenu tijela državne uprave (»Narodne novine«,
br. 37/94, 25/96), Vlada Republike Hrvatske je na sjednici održanoj
17. lipnja 1999. godine, donijela

## UREDBU

### O UNUTARNJEM USTROJSTVU MINISTARSTVA PROSTORNOG UREÐENJA, GRADITELJSTVA I STANOVANJA

Članak 1.

Ovom se Uredbom određuje unutarnje ustrojstvo Ministarstva
prostornog uređenja, graditeljstva i stanovanja, nazivi i
ustrojstvo upravnih organizacija u sastavu Ministarstva i unutarnjih
ustrojstvenih jedinica, poslovi i zadaci koji se u njima obavljaju,
način upravljanja, te okvirni broj službenika i namještenika
Ministarstva.

I. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se
sljedeće ustrojstvene jedinice i upravne organizacije u
sastavu Ministarstva:

1. Kabinet ministra

2. Tajništvo ministarstva

3. Uprava za upravno-pravne poslove

4. Uprava za prostorno uređenje

5. Uprava za graditeljstvo

6. Uprava za stanovanje i komunalno gospodarstvo

7. Uprava za inspekcijske poslove

8. Uprava za državnu imovinu

9. Zavod za prostorno planiranje.

II. DJELOKRUG I USTROJSTVO UPRAVNIH ORGANIZACIJA U SASTAVU
MINISTARSTVA I UNUTARNJIH USTROJSTVENIH JEDINICA

*1. Kabinet ministra*

Članak 3.

U Kabinetu ministra obavljaju se protokolarni i drugi poslovi
za ministra i njegova zamjenika, poslovi vezani uz ostvarivanje
plana i programa aktivnosti ministra i njegova zamjenika, koordiniraju
plan i program pojedinih uprava i Zavoda za prostorno planiranje,
prati njihova realizacija, obavljaju poslovi u svezi s praćenjem
rada Vlade i Hrvatskoga državnoga sabora i njihovih tijela,
obavljaju koordinativni poslovi u svezi poslova međunarodne
suradnje, te sudjelovanja u međunarodnim projektima od interesa
za Republiku Hrvatsku, poslovi u svezi s informiranjem javnosti
i odnosima sa sredstvima javnog priopćavanja, osiguranja
pravodobnog upućivanja Vladi i Hrvatskom državnom saboru
te njihovim tijelima materijala i drugih dokumenata iz djelokruga
Ministarstva, obavljaju se poslovi u svezi s organizacijom prijevoza
ministra i zamjenika te obavljaju drugi stručni i administrativni
poslovi.

*2. Tajništvo Ministarstva*

Članak 4.

U Tajništvu Ministarstva obavljaju se poslovi usklađivanja
rada upravnih organizacija u sastavu Ministarstva i unutarnjih
ustrojstvenih jedinica, daju upute za rad u svezi s ostvarivanjem
plana rada, koordiniraju poslovi na izradi i ostvarivanju plana
rada i temeljem nacrta planova rada predlažu planovi stručnog
usavršavanja i osposobljavanja državnih službenika,
poduzimaju mjere za osiguranje učinkovitosti u radu, sastavljanju
izvješća ministru o ostvarivanju plana rada i drugih
pitanja u svezi s radom i ustrojstvom Ministarstva.

U Tajništvu se također obavljaju kadrovski, opći,
tehnički i pomoćni poslovi, nadzire rad državnih
službenika i namještenika, skrbi o urednom i pravilnom
korištenju imovine i sredstava za rad, kao i opremanju prostora
Ministarstva, o voznom parku i korištenju vozila, o načinu
održavanja sredstava i opreme, organizira prijevoz dužnosnika
i službenika Ministarstva, obavljaju poslovi prijepisa i
umnožavanja, pisarnice-pismohrane, ekonomata, telefoniste,
domara, održavanje prostora, opreme i čistoće,
te poslovi informatizacije Ministarstva.

U Tajništvu se obavljaju i poslovi u svezi s:

- izradom prijedloga financijskog plana u skladu s naputcima ministra,
te praćenje ostvarivanja donesenog financijskog plana,

- pribavljanjem izvješća i nadzorom nad namjenskim
trošenjem sredstava,

- vođenjem knjigovodstvene evidencije i analitike,

- obavljanjem računovodstvenih poslova Ministarstva,

- obavljanjem drugih poslova što odredi ministar.

U Tajništvu se ustrojavaju:

2.1. Odjel za kadrovske poslove

2.2. Odjel financijsko planskih i računovodstvenih poslova

2.3. Odjel za opće, tehničke i pomoćne poslove

2.4. Odjel za informatizaciju.

**2.1. Odjel za kadrovske poslove**

Odjel za kadrovske poslove prati i provodi mjere kadrovske politike
Ministarstva, obavlja administrativne poslove oko izbora kandidata
za prijam u radni odnos i raspored službenika i namještenika,
sudjeluje u izradi, donošenju i realizaciji programa stručnog
usavršavanja, prati statusna prava dužnosnika, državnih
službenika i namještenika, njihov rad i promicanje u
službi te obavlja i druge poslove koje odredi tajnik i ministar
neposredno.

**2.2. Odjel financijsko planskih i računovodstvenih
poslova**

Odjel financijsko planskih i računovodstvenih poslova obavlja
stručne poslove u svezi s:

- izradom prijedloga financijskog plana u skladu s naputcima ministra,
te praćenjem ostvarivanja donesenog financijskog plana,

- pribavljanjem izvješća i nadzorom nad namjenskim
trošenjem sredstava,

- vođenjem knjigovodstvene evidencije i analitike,

- obavljanjem računovodstvenih poslova Ministarstva,

- obavljanjem drugih poslova što ih odredi ministar.

**2.3. Odjel za opće, tehničke i pomoćne
poslove**

Odjel za opće, tehničke i pomoćne poslove obavlja
stručne i tehničke poslove koji se odnose na pisarnicu,
prijepis, pismohranu, informatizaciju, opremanja prostorija Ministarstva,
korištenje prometnih sredstava za potrebe Ministarstva te
obavlja i druge poslove koje odredi tajnik i ministar neposredno.

Za obavljanje poslova iz stavka 1. ovog članka ustrojavaju
se sljedeće ustrojstvene jedinice:

2.2.1. Odsjek za opće poslove

- Pododsjek pisarnica

- Pododsjek prijepis

2.2.2. Odsjek za tehničke i pomoćne poslove

- Pododsjek za održavanje.

**2.4. Odjel za informatizaciju** Odjel za informatizaciju obavlja stručne i tehničke
poslove nabave i održavanja računalne i programske
opreme, izrađuje izvješća i priprema mišljenja
na dostavljene materijale iz ovog djelokruga te obavlja i druge
poslove koji su mu stavljeni u nadležnost.

*3. Uprava za upravno-pravne poslove*

Članak 5.

Uprava za upravno-pravne poslove obavlja upravne i pravne poslove
iz djelokruga Ministarstva a poglavito koji nisu temeljem zakona,
drugog propisa ili ovom uredbom stavljeni u djelokrug drugih ustrojstvenih
jedinica Ministarstva, a koji se odnose na: normativnu djelatnost
u svezi s izradom i primjenom zakona i drugih propisa iz djelokruga
rada Ministarstva, praćenje primjene i osiguravanje izvršavanja
zakona i drugih propisa, upravno postupanje u svezi s primjenom
zakona i drugih propisa, vođenje upravnih postupaka, obavljanje
upravnog nadzora, izradu naputaka, stručnih mišljenja
i objašnjenja, davanje primjedbi i mišljenja na prijedloge
zakona, drugih propisa i međunarodnih ugovora; izrađuje
akte iz svog djelokruga, te obavlja druge poslove koji su joj
stavljeni u nadležnost.

U sklopu Uprave za upravno-pravne poslove ustrojavaju se:

3.1. Odjel za normativne poslove

3.2. Odjel za postupak drugog stupnja.

**3.1. Odjel za normativne poslove**

Odjel za normativne poslove predlaže, koordinira i priprema
izradu nacrta zakona iz djelokruga Ministarstva, izrađuje
nacrte zakona i drugih propisa u suradnji s drugim ovlaštenim
ustrojstvenim jedinicama Ministarstva, izrađuje naputke, pravilnike
i naredbe radi provođenja zakona, provodi upravni nadzor,
priprema odgovore na zastupnička pitanja, daje stručna
mišljenja i objašnjenja u svezi s primjenom i provedbom
zakona, prati propise i predlaže promjene u tim propisima,
priprema i izrađuje nacrte međudržavnih ugovora,
te obavlja i druge poslove iz svog djelokruga.

U sklopu Odjela za normativne poslove ustrojava se:

3.1.1. Odsjek za prostorno uređenje

31.2. Odsjek za graditeljstvo

3.1.3. Odsjek za stanovanje i komunalno gospodarstvo.

**3.2. Odjel za postupak u drugom stupnju**

Odjel za postupak u drugom stupnju obavlja poslove upravnog nadzora,
daje mišljenja i upute o pitanjima u primjeni i provođenju
propisa, rješava upravne stvari drugog stupnja, priprema
odgovore na predstavke i pritužbe građana u odnosu na
upravni postupak i rješava upravne stvari drugog stupnja.

*4. Uprava za prostorno uređenje*

Članak 6.

Uprava za prostorno uređenje obavlja upravne i stručne
poslove provođenja politike Vlade Republike Hrvatske, izvršavanjem,
odnosno osiguravanjem izvršavanja zakona i drugih propisa,
obavlja poslove međunarodne suradnje, rješavanjem u upravnim
stvarima; obavlja poslove praćenja stanja i informatizacije
stručnih poslova u području prostornog uređenja,
te uređenja naselja i građevinskog zemljišta, davanje
mišljenja i uputa, pripremanje odgovora na zastupnička
pitanja.

U Upravi za prostorno uređenje ustrojavaju se:

4.1. Odjel za prostorno uređenje

4.2. Odjel za lokacijske dozvole.

**4.1. Odjel za prostorno uređenje**

Odjel za prostorno uređenje provodi sustav praćenja
stanja u području prostornog uređenja, priprema stručne
podloge i sudjeluje u izradi propisa i zakona, te daje stručna
mišljenja na drugostupanjska rješenja, izdaje suglasnost
na dokumentaciju prostornog uređenja, vodi evidenciju dokumentacije
prostornog uređenja, uspostavlja informatizaciju stručnih
poslova u području prostornog uređenja i uređenja
naselja i građevinskog zemljišta i propisane suglasnosti
u postupku obavljanja stručnih poslova prostornog uređenja.

Za obavljanje poslova iz stavka 1. ovog članka u Odjelu
se utvrđuju sljedeće ustrojstvene jedinice:

4.1.1. Odsjek za dokumentaciju

4.1.2. Odsjek za uređenje naselja.

**4.2. Odjel za lokacijske dozvole**

Odjel za lokacijske dozvole obavlja stručne i upravne poslove
na pripremi namjeravanih zahvata u prostoru, za građevine
od važnosti za Republiku Hrvatsku izdaje izvode iz detaljnih
planova odnosno usklađuje stručne podloge za izdavanje
lokacijskih dozvola, izdaje lokacijske dozvole i suglasnosti na
iste, izdaje propisane potvrde i mišljenja, priprema stručne
podloge za izradu propisa, daje stručna mišljenja
u izradi drugostupanjskih rješenja, sudjeluje u radu povjerenstava
za tehnički pregled.

U sklopu Odjela za lokacijske dozvole ustrojava se:

4.2.1. Odsjek za infrastrukturne i proizvodne građevine

4.2.2 Odsjek za zaštićena područja.

*5. Uprava za graditeljstvo*

Članak 7.

Uprava za graditeljstvo obavlja stručne i upravne poslove
u provođenju politike Vlade Republike Hrvatske, izvršavanjem
odnosno osiguravanjem izvršavanja zakona i drugih propisa,
rješavanjem u upravnim stvarima; obavlja poslove praćenja
stanja u oblasti graditeljstva, davanjem mišljenja i uputa
i pripremanjem odgovora na zastupnička pitanja, obavlja
poslove u svezi s obranom.

U Upravi za graditeljstvo ustrojavaju se:

5.1. Odjel za građevne i uporabne dozvole

5.2. Odjel za graditeljstvo.

**5.1. Odjel za građevne i uporabne dozvole**

Odjel za građevne i uporabne dozvole obavlja stručne
i upravne poslove koji se odnose na:

Upravni postupak izdavanja građevnih, načelnih i uporabnih
dozvola za građevine od važnosti za Republiku Hrvatsku,
sudjelovanje u radu povjerenstva za tehnički pregled, praćenje
primjene propisa iz područja graditeljstva i posebnih zakona,
sudjelovanje u izradi zakonskih i drugih propisa iz djelokruga
graditeljstva, sudjelovanje u izradi naredbi, naputaka za provedbu
Zakona o gradnji i podzakonskih akata, daje stručna mišljenja
u izradi drugostupanjskih rješenja.

U Odjelu se ustrojavaju:

5.1.1. Odsjek za građevne dozvole

5.1.2. Odsjek za uporabne dozvole.

**5.2. Odjel za graditeljstvo**

Odjel za graditeljstvo osigurava djelovanje instrumenata i mjera
gospodarske politike na razvitak projektantskih usluga u graditeljstvu,
poslovanje pravnih i fizičkih osoba iz područja
graditeljstva, utvrđuje uvjete za projektiranje i gradnju
građevina, prati stanje u oblasti graditeljstva, prati poslovanje
pravnih i fizičkih osoba iz područja graditeljstva
Hrvatske komore arhitekata i inženjera u graditeljstvu, te
drugih inženjera koji sudjeluju u gradnji, cjeniku projektantskih
usluga, prati i inicira mjere vezane na podizanju kvalitete građenja,
uvođenje novih tehnologija u građenju i novih proizvoda,
podizanju kvalitete građevinskih materijala i proizvoda, prati
i inicira mjere na zapošljavanju građevinskih radnika
i operative u zemlji i inozemstvu, prati aktivnosti pri imenovanju
revidenata i njihov rad, prati važeću nacionalnu i
međunarodnu tehničku regulativu, te razvoj domaće
tehničke regulative i usklađivanje iste sa zemljama
EU za područje graditeljstva, vodi upravni postupak u svezi
primjene novih proizvoda i tehnologije u graditeljstvu, sudjeluje
u izradi zakonskih i drugih propisa iz djelokruga graditeljstva,
sudjeluje u izradi pravilnika i naputaka za provedbu Zakona o
gradnji, podzakonskih akata tog Zakona te sudjeluje u izradi hrvatskih
normi.

U Odjelu za graditeljstvo ustrojavaju se:

5.2.1. Odsjek za praćenje stanja u oblasti graditeljstva

5.2.2. Odsjek za tehničku regulativu.

*6. Uprava za stanovanje i komunalno gospodarstvo*

Članak 8.

Uprava za stanovanje i komunalno gospodarstvo obavlja upravne
i stručne poslove u provođenju politike Vlade Republike
Hrvatske u području stanovanja i komunalnog gospodarstva,
osigurava praćenje i analizu stanja u područjima,
priprema, planira i predlaže strategiju, mjere i programe
u cilju unapređivanja stanja u području stanovanja
i razvoja stanogradnje, sustava izgradnje socijalnih i službenih
stanova kao i poticanja razvoja komunalnog gospodarstva, te osigurava
realizaciju odgovarajućih mjera i programa, osigurava izvršavanje
zakona i drugih propisa, te prati i nadzire njihovu provedbu,
daje stručna tumačenja, mišljenja i upute u
svezi s primjenom propisa, sudjeluje u izradi propisa te odgovarajuće
koordinira izradu i priprema stručne podloge za izradu
zakona, drugih propisa i normativa iz područja stanovanja,
komunalnog gospodarstva i uređenja građevinskog zemljišta,
osigurava realizaciju posebnih programa Vlade Republike Hrvatske
u stanogradnji, sudjeluje u ostvarivanju međunarodne suradnje
u području stanovanja.

U sastavu Uprave za stanovanje i komunalno gospodarstvo ustrojavaju
se:

6.1. Odjel za stanovanje

6.2. Odjel za komunalno gospodarstvo.

**6.1. Odjel za stanovanje**

Odjel za stanovanje predlaže mjere politike te osigurava
provođenje politike u stanovanju, prati i analizira stanje
u području, priprema, planira i predlaže strategiju
i mjere u cilju unapređenja stanovanja, razvoja stanogradnje
i sustava izgradnje socijalnih i službenih stanova, te provodi
odgovarajuće mjere i programe, daje stručna mišljenja
i upute, sudjeluje u izradi propisa, te priprema stručne
podloge za izradu zakona, drugih propisa i normativa iz područja
stanovanja, osigurava realizaciju posebnih programa Vlade Republike
Hrvatske u stanogradnji, te sudjeluje u ostvarivanju međunarodne
suradnje u području stanovanja.

U Odjelu za stanovanje ustrojavaju se:

6.1.1. Odsjek za praćenje, pripremu i planiranje

6.1.2. Odsjek za unapređenje stanovanja i tehničke
poslove.

**6.2. Odjel za komunalno gospodarstvo**

Odjel za komunalno gospodarstvo osigurava praćenje i analizu
stanja u području, predlaže mjere i provodi politiku,
te osigurava izvršavanje zakona i drugih propisa u komunalnom
gospodarstvu, prati i nadzire provedbu zakona i podzakonskih propisa
i akata jedinica lokalne samouprave, daje stručna tumačenja,
mišljenja i upute u svezi s primjenom i provedbom propisa,
sudjeluje u izradi propisa, te priprema stručne podloge
za izradu zakona, drugih propisa i normativa iz područja
komunalnog gospodarstva, i uređenja građevinskog zemljišta,
priprema, planira i predlaže mjere i programe za unapređenje
stanja u području, te provodi mjere u cilju poticanja razvoja
komunalnog gospodarstva.

U Odjelu za komunalno gospodarstvo ustrojavaju se:

6.2.1. Odsjek za praćenje stanja i nadzor

6.2.2. Odsjek za pripremu i planiranje

6.2.3. Odsjek za poticanje razvoja.

*7. Uprava za inspekcijske poslove*

Članak 9.

Uprava za inspekcijske poslove obavlja poslove inspekcijskog nadzora
u području prostornog uređenja i gradnje nad poslovnima
koje obavljaju nadležna tijela državne uprave i tijela
jedinica lokalne samouprave, uvjetima i načinu rada nadziranih
pravnih i fizičkih osoba, obavlja nadzor gradnje prema
posebnim ovlastima Zakona o gradnji te poduzima mjere propisane
zakonima i propisima donesenim na osnovi tih zakona iz tih područja,
rješava u inspekcijskom postupku upravne stvari drugog stupnja,
priprema odgovore na predstavke i pritužbe građana u
odnosu na rad i postupanje inspekcije, obavlja poslove u svezi
s izvršenjem inspekcijskih rješenja, prati i nadzire
provedbu mjera za unapređenje zakonitosti iz djelokruga Ministarstva,
priprema izvješća Vladi Republike Hrvatske i Hrvatskom
državnom saboru s prijedlogom mjera za unapređenje stanja,
daje stručna mišljenja, tumačenja i upute u
svezi s primjenom propisa, izrađuje stručne podloge
i sudjeluje u izradi zakona, tehničkih i drugih propisa
iz područja prostornog uređenja i gradnje, obavlja
poslove informatizacije inspekcijskog nadzora, sudjeluje u ostvarivanju
poslova međunarodne suradnje, te obavlja i druge poslove koje
odredi ministar.

Za koordinaciju i obavljanje inspekcijskih poslova iz djelokruga
Uprave za inspekcijske poslove ustrojavaju se službenička
mjesta glavni građevni inspektor i glavni urbanistički
inspektor, a razvrstavaju se u platni razred glavnog inspektora
u Ministarstvu.

U Upravi za inspekcijske poslove ustrojavaju se:

7.1. Odjel inspekcijskog nadzora za državne građevine

7.2. Odjel inspekcijskog nadzora, Područna jedinica u Zagrebu

7.3. Odjel inspekcijskog nadzora, Područna jedinica u Rijeci

7.4. Odjel inspekcijskog nadzora, Područna jedinica u Zadru

7.5. Odjel inspekcijskog nadzora, Područna jedinica u Splitu

7.6. Odjel inspekcijskog nadzora, Područna jedinica u Varaždinu

7.7. Odjel inspekcijskog nadzora, Područna jedinica u Požegi

7.8. Odjel inspekcijskog nadzora, Područna jedinica u Osijeku

7.9. Odjel inspekcijskog nadzora programsko prostornih dokumenata

7.10. Odjel inspekcijskog nadzora provedbenih dokumenata

7.11. Odjel za praćenje stanja i dokumentacijske poslove

7.12. Odjel za pravne poslove i postupak drugog stupnja

7.13. Odjel za izvršni postupak .

**7.1. Odjel inspekcijskog nadzora za državne građevine**

Odjel inspekcijskog nadzora za državne građevine obavlja
poslove inspekcijskog nadzora nad građevinama za koje građevnu
dozvolu izdaje Ministarstvo, nadzire primjenu tehničkih
i drugih propisa koji uređuju gradnju i postupanje s građevinama
te nadzire kakvoću građevnih proizvoda koji se upotrebljavaju
u gradnji, priprema nacrte prijedloga zakona i prijedloge drugih
propisa iz područja gradnje, prati izvršavanje mjera
koje se poduzimaju u inspekcijskom nadzoru, priprema izvješća
i programe za unapređenje zakonitosti u području gradnje,
priprema odgovore na predstavke i pritužbe građana u
odnosu na rad i postupanje inspekcije, sudjeluje u međunarodnoj
suradnji.

**7.2.-7.8. Odjeli inspekcijskog nadzora - područne
jedinice**

Odjeli inspekcijskog nadzora - područne jedinice u Zagrebu,
Rijeci, Zadru, Splitu, Varaždinu, Požegi i Osijeku obavljaju
poslove inspekcijskog nadzora nad građevinama za koje građevnu
dozvolu izdaje nadležni županijski ured, nadziru primjenu
tehničkih i drugih propisa koji uređuju gradnju i postupanje
s građevinama te nadziru kakvoću građevnih proizvoda
koji se upotrebljavaju u gradnji, obavljaju nadzor gradnje obiteljskih
kuća prema posebnim ovlastima Zakona o gradnji, sudjeluju
u izradi propisa iz područja gradnje, prate izvršavanje
mjera koje se poduzimaju u inspekcijskom nadzoru, pripremaju izvješća
i programe za unapređenje zakonitosti u području gradnje,
pripremaju odgovore na predstavke i pritužbe građana
u odnosu na rad i postupanje inspekcije.

**7.9. Odjel inspekcijskog nadzora programsko prostornih
dokumenata**

Odjel inspekcijskog nadzora programsko prostornih dokumenata obavlja
poslove inspekcijskog nadzora u izradi i donošenju općih
akata prostornog uređenja (izvješća o stanju u
prostoru i programi mjera za unapređenje stanja u prostoru
te prostorni planovi) i nad radom pravnih i fizičkih osoba
koje obavljaju stručne poslove prostornog uređenja,
nadzire primjenu propisa koji uređuju područje prostornog
uređenja, sudjeluje u izradi propisa iz područja prostornog
uređenja, prati izvršavanje mjera koje se poduzimaju
u inspekcijskom nadzoru, priprema izvješća i programe
za unapređenje zakonitosti u području prostornog uređenja,
priprema odgovore na predstavke i pritužbe građana u
odnosu na rad i postupanje inspekcije, sudjeluje u međunarodnoj
suradnji.

**7.10. Odjel inspekcijskog nadzora provedbenih dokumenata**

Odjel inspekcijskog nadzora provedbenih dokumenata obavlja poslove
inspekcijskog nadzora lokacijskih dozvola i drugih upravnih akata
u skladu s ovlastima Zakona o prostornom uređenju, nadzire
primjenu propisa koji uređuju područje prostornog uređenja,
sudjeluje u izradi propisa iz područja prostornog uređenja,
prati izvršavanje mjera koje se poduzimaju u inspekcijskom
nadzoru, priprema izvješća i programe za unapređenje
zakonitosti u području prostornog uređenja, priprema
odgovore na predstavke i pritužbe građana u odnosu na
rad i postupanje inspekcije, sudjeluje u međunarodnoj suradnji.

**7.11. Odjel za praćenje stanja i dokumentacijske
poslove**

Odjel za praćenje stanja i dokumentacijske poslove prati
rad i postupanje u inspekcijskom nadzoru iz djelokruga Ministarstva,
vodi propisane evidencije iz područja prostornog uređenja
i gradnje, priprema podloge za izvješća i programe
za unapređenje provedbe inspekcijskog nadzora, prati stanje
u sanaciji i sprječavanju bespravne gradnje, obavlja poslove
informatizacije inspekcijskog nadzora.

**7.12. Odjel za pravne poslove i postupak drugog stupnja**

Odjel za pravne poslove i postupak drugog stupnja obavlja poslove
u svezi s izradom i primjenom zakona i propisa o inspekcijskom
nadzoru u području prostornog uređenja i gradnje, rješava
inspekcijske upravne stvari drugog stupnja, priprema odgovore
na predstavke i pritužbe građana u odnosu na rad i postupanje
inspekcije.

**7.13. Odjel za izvršni postupak**

Odjel za izvršni postupak obavlja poslove organizacije i
osiguranja uvjeta za izvršavanje inspekcijskih rješenja,
sudjeluje i nadzire izvršenja inspekcijskih rješenja,
prati provedbu inspekcijskih mjera i priprema odgovore na pritužbe
izvršenika inspekcijskih rješenja.

*8. Uprava za državnu imovinu*

Članak 10.

Uprava za državnu imovinu obavlja upravne i stručne
poslove u svezi s: evidencijom i održavanjem imovine Republike
Hrvatske, te provodi odluke Vlade Republike Hrvatske i Povjerenstva
Vlade za upravljanje imovinom Republike Hrvatske.

U Upravi za državnu imovinu ustrojavaju se:

8.1. Odjel za evidenciju imovine i pravne poslove

8.2. Odjel za održavanje imovine i investicije

8.3. Odjel za financije.

**8.1. Odjel za evidenciju imovine i pravne poslove**

Odjel za evidenciju imovine i pravne poslove u vlasništvu
Republike Hrvatske uspostavlja i vodi evidenciju o cjelokupnoj
imovini u vlasništvu Republike Hrvatske.

U Odjelu za evidenciju imovine i pravne poslove ustrojavaju se:

8.1.1. Odsjek za evidenciju nekretnina

8.1.2. Odsjek za evidenciju pokretnina

8.1.3. Odsjek za evidenciju prava i obveza.

**8.2. Odjel za održavanje imovine i investicije**

Odjel za održavanje imovine i investicije u vlasništvu
Republike Hrvatske obavlja poslove održavanja imovine u vlasništvu
Republike Hrvatske ukoliko je aktom o davanju na uporabu, korištenje
ili upravljanje, održavanje te imovine povjereno Ministarstvu.

Poslove održavanja nekretnina i pokretnina u vlasništvu
Republike Hrvatske, koje su aktom Vlade dodijeljene na uporabu,
korištenje ili upravljanje tijelima državne vlasti,
te pravnim i fizičkim osobama, obavljaju ta tijela, ukoliko
tim aktom održavanje nije povjereno Ministarstvu.

Tijela i osobe iz prethodnog stavka dužni su Upravi za državnu
imovinu dostavljati godišnja izvješća o podacima
o kojima Uprava vodi evidenciju, najkasnije do kraja godine za
tekuću godinu, radi upisa tih podataka u Registar nekretnina
odnosno pokretnina u vlasništvu Republike Hrvatske.

**8.3. Odjel za financije**

Odjel za financije obavlja stručne poslove u svezi s pripremom
i planiranjem sredstava (potreba), praćenjem realizacije
tih sredstava, te obavlja i druge poslove vezane za vođenje
financija uprave.

*9. Zavod za prostorno planiranje*

Članak 11.

Zavod za prostorno planiranje, u okviru svog djelokruga, izrađuje
i prati provođenje Strategije i Programa prostornog uređenja
Republike Hrvatske i drugih dokumenata prostornog uređenja
koje donosi Sabor Republike Hrvatske te dvogodišnjeg programa
unapređenja stanja u prostoru Republike Hrvatske, izrađuje
osnove korištenja prostora Republike Hrvatske i dvogodišnja
izvješća o stanju u prostoru.

Zavod obavlja stručno-analitičke poslove iz područja
prostornog planiranja i uređivanja prostora koji zahtijevaju
primjenu posebnih metoda i načina rada. Zavod predlaže
osiguranje financijskih sredstava za izradu dokumenata koji su
mu u nadležnosti kao i istraživanja nužnih za njihovu
izradu.

U Zavodu za prostorno planiranje ustrojavaju se:

9.1. Odjel za prirodne sustave i okoliš

9.2. Odjel za gospodarske sustave

9.3. Odjel za sustave naselja

9.4. Odjel za istraživanje i info-sustav o prostoru.

**9.1. Odjel za prirodne sustave i okoliš**

Odjel za prirodne sustave i okoliš istražuje, prati,
koordinira i planira prirodne sustave šuma i poljoprivredu,
prirodnu baštinu i krajolik, elemente vodoprivrede i vodozaštite
kao i elemente okoliša u funkciji izrade i praćenja
Strategije prostornog uređenja Republike Hrvatske i drugih
prostorno-planskih dokumenata od interesa za državu (Nacionalni
parkovi, parkovi prirode).

**9.2. Odjel za gospodarske sustave**

Odjel za gospodarske sustave koordinira, prati i istražuje
gospodarske i infrastrukturne sustave u prostoru u funkciji izrade
i praćenja Strategije prostornog uređenja Republike
Hrvatske i drugih prostorno-planskih dokumenata od interesa za
državu. Koordinira i usklađuje programe i studije iz
oblasti prometnih, vodno-gospodarskih i energetskih sustava i
predlaže rješenje u korištenju prostora uvažavajući
sustave koji čuvaju i unapređuju prirodne resurse.
Prati i primjenjuje iskustva iz drugih sektora i studija značajnih
za nove tehnologije i rješenja.

**9.3. Odjel za sustave naselja**

Odjel za sustave naselja koordinira, prati ili primjenjuje istraživanja
urbanizacijskih procesa, zaštite graditeljske baštine,
istraživanja društvenih, gospodarskih i infrastrukturnih
sustava s gledišta naselja, te predlaže sustav središnjih
naselja s mjerama i smjernicama za optimalni razvitak urbanih
i ruralnih područja u funkciji izrade i praćenja
Strategije i Programa prostornog uređenja Republike Hrvatske
i drugih prostorno-planskih dokumenata od interesa za Republiku
Hrvatsku.

**9.4. Odjel za istraživanja i info-sustav o prostoru**

Odjel za istraživanja i info-sustav o prostoru koordinira,
usklađuje, surađuje i radi na projektima i studijama iz
oblasti informacijskog sustava o prostoru. Vodi i koordinira dokumentaciju
o prostoru, priprema i koordinira studije, istraživanja o
prostornim sustavima i priprema izdavačku djelatnost.

U Odjelu za istraživanja i info-sustav o prostoru ustrojava
se:

9.4.1. Odsjek za info-sustav o prostoru.

III. UPRAVLJANJE UPRAVNIM ORGANIZACIJAMA U SASTAVU MINISTARSTVA
I UNUTARNJIM USTROJSTVENIM JEDINICAMA

Članak 12.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegove
spriječenosti, te obavlja i sve druge poslove koje mu povjeri
ministar. Ukoliko zamjenik ministra nije imenovan, ministra će
zamjenjivati pomoćnik ministra kojeg odredi ministar.

Radom Tajništva Ministarstva upravlja tajnik Ministarstva.
Tajnik Ministarstva poduzima mjere za osiguranje učinkovitosti
u radu, te tehnički koordinira rad unutarnjih ustrojstvenih
jedinica Ministarstva i upravnih organizacija u sastavu Ministarstva,
brine o stručnom osposobljavanju i usavršavanju državnih
službenika i namještenika u tijeku službe i o urednom
i pravilnom korištenju imovine i sredstava za rad, nadzire
rad državnih službenika i namještenika te obavlja
i druge poslove koje mu povjeri ministar.

Tajnik Ministarstva za svoj rad odgovara ministru.

Radom upravnih organizacija ustrojenih u sastavu Ministarstva
upravlja pomoćnik ministra.

Članak 13.

Na čelu Kabineta ministra je tajnik kabineta. Na čelu
odjela Ministarstva su načelnici, na čelu odsjeka
donačelnici, na čelu pododsjeka voditelji.

IV. OKVINI BROJ SLUŽBENIKA I NAMJEŠTENIKA MINISTARSTVA

Članak 14.

Poslove iz djelokruga Ministarstva ovisno o vrsti, složenosti,
stručnoj spremi i drugim uvjetima obavljaju državni
službenici postavljeni u zvanja odnosno imenovani na položaje
i namještenici raspoređeni na radna mjesta u skladu sa
zakonom.

Okvirni broj državnih službenika i namještenika
potreban za obavljanje poslova iz djelokruga Ministarstva utvrđuje
se u dodatku (tablici), koja je sastavni dio ove Uredbe i ne objavljuje
se u »Narodnim novinama«.

V. PRIJELAZNE I ZAVRŠNE ODREDBE

Članak 15.

Pravilnik o unutarnjem redu Ministarstva ministar će uskladiti
s ovom Uredbom najkasnije u roku od 30 dana od dana njenog stupanja
na snagu.

Članak 16.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva prostornog uređenja,
graditeljstva i stanovanja od 23. veljače 1995. godine
(klasa: 023-01/94-01/12, urbr.: 5030114-95-2).

Članak 17.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/99-01/05
Urbroj: 5030116-99-1
Zagreb, 17. lipnja 1999.

Predsjednik
**mr. Zlatko Mateša,** v. r.

Uredba, NN 65/1999-1200